b'\n_START_ARTICLE_\nEstejuoksu\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nKierroksen pituuteen vaikuttaa vesieste, joka radasta riippuen on joko radan sis\xc3\xa4puolella tai ulkopuolella. Kansainv\xc3\xa4lisen yleisurheiluliiton IAAF:n s\xc3\xa4\xc3\xa4nt\xc3\xb6jen mukaan esteen korkeus on miehill\xc3\xa4 91,4 senttimetri\xc3\xa4 ja naisilla 76,2 senttimetri\xc3\xa4. Toisin kuin aitajuoksussa, estejuoksun esteet ovat kiinteit\xc3\xa4, eiv\xc3\xa4tk\xc3\xa4 ne kaadu juoksijan osumasta tai t\xc3\xb6rm\xc3\xa4yksest\xc3\xa4. Joillakin juoksijoilla on tapana jopa astua esteen p\xc3\xa4\xc3\xa4lle. Esteiden leveys on 3,96 metri\xc3\xa4 ja esteiden p\xc3\xa4\xc3\xa4ll\xc3\xa4 olevan neli\xc3\xb6nmuotoisen palkin halkaisija on 12,7 senttimetri\xc3\xa4._NEWLINE_Nelj\xc3\xa4 esteist\xc3\xa4 on kuivaesteit\xc3\xa4, jotka on sijoiteltu eri puolille juoksurataa. Viides, juoksuradan toisessa p\xc3\xa4\xc3\xa4dyss\xc3\xa4 sijaitseva este on vesieste, jossa v\xc3\xa4litt\xc3\xb6m\xc3\xa4sti esteen takana sijaitsee vedell\xc3\xa4 t\xc3\xa4ytetty kalteva syvennys, vesihauta, joka on syvimm\xc3\xa4st\xc3\xa4 kohdastaan 50\xe2\x80\x9370 senttimetri\xc3\xa4, ja syvyys v\xc3\xa4henee radalla eteenp\xc3\xa4in ment\xc3\xa4ess\xc3\xa4 3,66 metrin matkalla. Mit\xc3\xa4 pitemm\xc3\xa4lle vesihautaan juoksija esteen yli hypp\xc3\xa4\xc3\xa4, sit\xc3\xa4 v\xc3\xa4hemm\xc3\xa4n h\xc3\xa4n uppoaa jaloistaan veteen.\n_START_SECTION_\nHistoria\n_START_PARAGRAPH_\nEstejuoksua on juostu erimittaisilla matkoilla olympiakisoissa vuoden 1896 ensimm\xc3\xa4isist\xc3\xa4 nykyaikaisista olympialaisista l\xc3\xa4htien. Antwerpenin olympialaisissa vuonna 1920 estejuoksun viralliseksi kilpailumatkaksi vakiintui 3\xc2\xa0000 metri\xc3\xa4._NEWLINE_Naisten estejuoksulla on huomattavasti lyhyemm\xc3\xa4t perinteet. IAAF otti sen viralliseksi lajikseen vasta vuonna 1997, ja ensimm\xc3\xa4ist\xc3\xa4 kertaa arvokisojen ohjelmassa naisten 3\xc2\xa0000 metrin estejuoksu oli 2005 yleisurheilun MM-kisoissa Helsingiss\xc3\xa4._NEWLINE_Miesten estejuoksua ovat koko 1990- ja 2000-luvun hallinneet ylivoimaisesti Kenian it\xc3\xa4osissa el\xc3\xa4v\xc3\xa4n kalenjin-heimon juoksijat.\n_START_SECTION_\nEnn\xc3\xa4tykset\n_START_PARAGRAPH_\nMiesten 3\xc2\xa0000 metrin esteiden maailmanenn\xc3\xa4tyst\xc3\xa4 pit\xc3\xa4\xc3\xa4 hallussaan Qataria edustava Saif Saaeed Shaheen (tunnettiin aiemmin Kenian v\xc3\xa4reiss\xc3\xa4 nimell\xc3\xa4 Stephen Cherono) ajalla 7.53,63. H\xc3\xa4n juoksi enn\xc3\xa4tyksen 3. syyskuuta vuonna 2004 Brysseliss\xc3\xa4. Matkan Suomen enn\xc3\xa4tys on 8.10,67 ja se on Jukka Keskisalon nimiss\xc3\xa4. H\xc3\xa4n juoksi enn\xc3\xa4tyksen Z\xc3\xbcrichiss\xc3\xa4 vuonna 2009. Euroopan enn\xc3\xa4tys on Ranskan Mahiedine Mekhissi-Benabbadin Timanttiliigan kilpailussa Pariisissa 6. hein\xc3\xa4kuuta 2013 juoksema 8.00,09. Ensimm\xc3\xa4isen\xc3\xa4 kahdeksan minuutin haamurajan alitti Kenian kalenjin-heimoon kuuluva Moses Kiptanui vuonna 1995 Z\xc3\xbcrichin GP-kilpailussa._NEWLINE_Naisten maailmanenn\xc3\xa4tyst\xc3\xa4 pit\xc3\xa4\xc3\xa4 hallussaan kenialainen Beatrice Chepkoech, joka juoksi 20. hein\xc3\xa4kuuta 2018 ajan 8.44,32.'